Predkladacia správa

Návrh na uzavretie Dohody medzi vládou Slovenskej republiky a spolkovou vládou Rakúskej republiky o zmene a doplnení Vykonávacieho protokolu k Dohode medzi vládou Slovenskej republiky a spolkovou vládou Rakúskej republiky o readmisii osôb s neoprávneným pobytom (readmisná dohoda) z 20. júna 2002 formou výmeny nót (ďalej len „dohoda“), sa predkladá s cieľom aktualizovať kontaktné údaje, ako aj zmeniť ustanovenia vykonávacieho protokolu, ktoré po úplnom uplatňovaní schengenského acquis Slovenskou republikou takúto zmenu vyžadujú (úprava v súvislosti so spoločným kontaktným pracoviskom Jarovce-Kittsee, ktoré je na základe novej vládnej dohody podpísanej 15. júna 2008 v Prahe pracoviskom pre celú oblasť policajnej spolupráce, ako aj pre oblasť prevzatia a odovzdania osôb podľa readmisnej dohody a pre iné oblasti spolupráce; ďalej spomínaná aktualizácia príslušných orgánov a ich kontaktných údajov, a v neposlednom rade úprava dokazovania pobytu v súvislosti so začlenením Slovenskej republiky do „schengenského priestoru“). 

Potreba zmeny tohto medzinárodnoprávneho dokumentu vyplynula z preskúmania zmluvnej základne medzi Slovenskou republikou a Rakúskou republikou, ktorej výsledkom bola analýza upravujúca všetky medzinárodné zmluvy „dotknuté“ úplným uplatňovaním schengenského acquis aj Slovenskou republikou. Medzi týmito dokumentmi sa nachádza aj vykonávací protokol k readmisnej dohode, ktorého zmena a doplnenie sa navrhuje predkladanou dohodou. Keďže vykonávací protokol bol uzavretý na úrovni vlád, je aj predkladaná dohoda medzinárodnou zmluvou vládneho typu.  

Obe zmluvné strany prejavili záujem doplniť vykonávací protokol a uzavrieť dohodu o tejto skutočnosti formou výmeny nót. Po niekoľkých spoločných stretnutiach dospeli zmluvné strany k finálnemu textu verbálnej nóty, ktorú zaslala rakúska strana ako úvodnú nótu diplomatickou cestou. Odpovedná nóta slovenskej strany, ktorá tvorí predkladaný materiál, vytvorí spolu s úvodnou nótou rakúskej strany vlastnú dohodu.  

Vykonanie obvyklých formálnych úkonov súvisiacich s uzavretím dohody zabezpečí Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky v súlade s platnými právnymi predpismi. Vykonávanie dohody po nadobudnutí jej platnosti zabezpečí Ministerstvo vnútra Slovenskej republiky.

Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.  			       

Predkladaný návrh dohody nemá finančný, ekonomický, environmentálny vplyv ani vplyv na zamestnanosť a podnikateľské prostredie.

Materiál bol predmetom medzirezortného pripomienkového konania.